In hats neki'fik'i pa'aj ha' Jesús ha' witset'ii Belén,
hikha' witset yatsat'axij ha' sehe' Judea,
hik pakha'aj mexe tenek'enhei pa' Herodes.
Qa namets pa'aj ha' witset Jerusalén pe' jukhew ta'ƚii pa' neƚu'uju'ƚ.
Pekhewe'en nikfe'lets qa yejeƚijupkiiha iye ne' footekii,
qa inaqfaakaniikii pa'aj:
—¿Pa'n i'ni' pa' ƚatata ene' judío pa' hane'ej nekfik'i?
Qe hi'weni'ƚii ke' ƚoqo footeki' in nekpha'm na' neƚu'uju'ƚ qa heneki'ƚii qu' nek'iyini'ƚii pakha'an.—
Pa' wittata Herodes in yepi'ye' ek'i aka'an ma' qa qi in yitawje'meten pa'aj qa week iye pe' tetseti'yi' ha' Jerusalén.
Ma' qa iyinii qa no'thet wetju'ƚ pe' week tenek'enhe'yij pe' pa'il qa pe' i'nq'ijatshenij iye ke' Moisés ƚe'lijei,
qa nifaakanij pa'aj pa'n neki'fik'i hatse' pa' Cristo.
Pekhewe'en qa yit'ijju' pa'aj:
—Na' Belenii na' sehe' ƚii Judea qe hik aka' yika'ajji' pa'aj pa' ewi'ƚ profeta in yit'ij:
“Akha' witset Belén,
yatsat'axij na' sehe' Judá,
nite' t'an epji' qu' nite' eqiye' pe' week witsetits na' sehe' Judá,
qe akha' qu' nat'atsji'ƚ e'pha'm hatse' pa' ewi'ƚ qi qu' netnek'enhei qa' nejeƚets na' yitset Israel.”—
Pa' Herodes qa wanat'inij in iyinii iye pa'aj pe' jukhew pe' nikfe'lets pe' footekii.
Ma' qa nifaakanijha pa'aj,
qa yit'ijets:
—¿Pa'n uja'xik'i juwelits in ƚi'weni'ƚii pe' footeki'?—
Ma' qa yukinii ha' Belén qa yit'ijets pa'aj:
—Ma'aƚii qa' anfaakani'ƚiikiiha pa' iini'ha pa' omeƚa's.
Qu' i'weni'ƚ qa' enfeli'ƚ ye'm ma' qa' hakjiiyek qa' nek'iyinjiiyek.—
Ekewe'en ƚ'anye'jets pa'aj pa' Herodes pe' jukhew ma' qa ikkii pa'aj.
Qa pe' footeki' pe' hayiits yi'wenii pa'aj na' neƚu'uju'ƚ qa yi'wen iye qa ikik'ui yojo'ok'oi pa'aj pe' jukhew qa yamii pa' i'ni' pa' omeƚa's.
Ma' qa amani' pe' footeki' qa i'nipji' pe' ƚetsi'.
Pe' jukhew in yi'wenii iye pe' footeki' ma' qa qi in ƚe'sitsi'mkii pa'aj.
Ma' qa uyifi pe' ƚetsi' qa yi'wen pa'aj pa' omeƚa's qa pe' ƚenene María.
Ma' qa wonokok'enijupju'kii qa iyinii pa' omeƚa's.
Qa sujƚe qa nit'osƚe' pe' ƚeqeti'najkii qa tisij pe' oro qa na'aj tene'ƚju' ewjisii incienso qa' pakhap ewjisii qa ƚii mirra.
Ma' qa in ima'ju' pa'aj pe' jukhew qa itsowoƚ'etsij pa' Intata qa yit'ijets pa'aj:
—Hasu'uj mapiliƚii iye ha' Herodes na' i'ni'.
Tujtseika' ma'aƚji' qu' mapiliƚii iye na' etset'iƚ.
— Qa ikkii pa'aj qa wapilii pa' ƚetset ikik'i pakhap wit'ikheyi'j.
In ikkii pa'aj pe' jukhew qa neketsju' pa'aj pa' ewi'ƚ ƚaqa ángel pa' Yatsat'ax'inij itsowoƚ'axij pa' José qa yit'ijets pa'aj:
—Eniipha'm.
Ku'mi' na' omeƚa's qa ne' ƚenene iye qa' ilati'ƚetsfik'i na' Egipto ƚeqe sehe' qa' hikna' qu' ni'eku'niƚi' teek jutsitax qu' hit'iƚij ewets iye qa' etpili'ƚets.
Qe niwoyo'oikii na' Herodes qu' nilan ha'ne omeƚa's.—
Ma' qa niipha'm pa' José qa yeka'x pa'aj pa' omeƚa's qa ke' ƚenene iye naja'xij pa'aj.
Ma' qa ikkii qa yamii pa' Egipto.
Qa hik pakha' qa i'ni' ipƚu'ui in wa'm pa' Herodes'ik'i.
Hik aka' ƚunye'j qe qa' nasinik'i pa' ƚ'anye'j pa'aj pa' Yatsat'ax'inij in i'nijji' pa'aj pa' ewi'ƚ profeta qa yit'ij:
—Na' Egipto ƚeqe sehe' hikna' i'ntaxi' in haiya'yii na' ya's.—
Ma' qa in nikfe'lets pa' Herodes in yaqankii pe' jukhew qa qi in nayu'kii.
Qa inoqwoninii pe' week omehets qu' nanlanju' week pe' wetsjuk ƚeqe'ninqapits yamijiiju' na'aj i'nk'a nekfik'i.
Qa' nanlanju' pe' week omehets pa' Belén qa pe' ipƚuletskii iye witsetits pakha' hats yumti qu' ƚuk'eye' pa' omeƚa's.
Qe yijamti'ik'i pa' ipƚu'uk'i pa' yit'ijju' pe' jukhew in i'nk'a yi'wenii pe' footeki'.
Ma' qa yasiinik'iha iye pa'aj pa' tooxik'i nifel pa' ewi'ƚ profeta'ik'i ƚii Jeremías in yit'ij:
—Tepiikaxtii pe' qi in ip efu Ramá ƚeiƚeki'.
Ip qa qi in yejtsi'le'kii pe' Raquel yayintaxik'i pe' ƚelitsik'i.
Nite' ƚeke' qu' namehet pe'ye',
qe hats naxju' pe' ƚelitsik'i.—
Ma' qa in hats wa'm pa'aj pa' Herodes'ik'i,
qa pa' Yatsat'ax'inij ƚaqa ángel qa te'nilit'etsju' iye pa' José in mexe amaneyi' pa'aj pa' Egipto.
Ƚots'owoƚ'axƚe iye qa yit'ijets pa'aj:
—Eniipha'm qa' ku'mi' na' omeƚa's qa ne' ƚenene iye qa' mapiliƚetsji' iye na' Israel ƚeqe sehe' qe hats naxju' ke' neqek'uyu'taxij na' omeƚa's.—
Ma' qa niipha'm pa'aj qa t'eku'mi' pa' omeƚa's qa ke' ƚenene iye qa wapilii iye na' Israel ƚeqe sehe'.
Ma' qa pa' José qa nijiwei qu' amani'i' pa' Judea ƚeqe sehe' in i'ye'ej pa' Arquelao,
Herodes'ik'i ƚa's in yaya'xi' in tenek'enhe'yi' ha' Judea.
Qa itsowoƚ'axij iye pa' Intata qa nite' amaneyi' ha' Judea.
Ma' qa ikkii iye qa yamii ha' sehe' Galilea.
In yamets pa'aj ha' Galilea ma' qa i'ni'kii ha' witset ƚii Nazaret.
Ma' qa hats yasiinik'iha pa' ƚ'anye'j iye pa'aj tooxik'i pa' ewi'ƚ profeta yika'ajji' pa'aj ke' Intata ƚe'lijei:
—Pakha'an qa' ƚenqiyi'ij hatse' Nazaret ƚeiƚe'.—